החדשות - המשבר בהדסה: נתניהו החליט להתערב
המשבר בהדסה: נתניהו החליט להתערב
פרסום ראשון: בעקבות פניות רבות הן מצד ההורים והן מצד ח"כים לרעיית ראש הממשלה בבקשה להתערב במשבר, הודיע נתניהו כי יקבע פגישה בין הרופאים לשר הבריאות ליצמן בניסיון לפתור את המחלוקת. הגברת נתניהו לרה"מ: "מהמקום של מי שמטפלת בילדים - חייבים לפתור את המשבר"
יואב אבן | חדשות | פורסם 13/06/17 17:53
נתניהו החליט להתערב | צילום: פלאש 90, מרים אלסטר, הדס פרוש
משבר הרופאים בהדסה בדרך לסיום? בימים האחרונים נעשו מספר פניות לרעיית ראש הממשלה, שרה נתניהו, הן מצד ההורים והן מצד חברי הכנסת איילת נחמיאס ורבין ויהודה גליק, בהן הם מבקשים מהגברת נתניהו - התערבי לטובת הילדים המאושפזים במחלקה ההמטו-אונקולוגית.
בעקבות הפניות, שוחחה הגברת נתניהו עם ח"כ גליק וסיפרה לו כי ביקשה להיפגש עם שר הבריאות, יעקב ליצמן, בניסיון לפתור את המשבר - שנוצר בעקבות התפטרות כלל רופאי המחלקה בשל מחלוקת עם מנכ"ל ביה"ח, פרופ' זאב רוטשטיין. עוד אמרה נתניהו כי היא שוחחה עם בעלה, ראש הממשלה בנימין נתניהו, ואמרה לו: "מהמקום של מי שמטפלת בילדים - חייבים לפתור את המשבר".
בעקבות השיחה עם רעייתו, החליט נתניהו להתערב במשבר והציע לארגן פגישה בין הרופאים לבין השר ליצמן, שהסכים להגיע. תשובת הרופאים לפגישה טרם התקבלה.
מנכ"ל ביה"ח הדסה, פרופ' רוטשטיין | צילום: פלאש 90, חדשות
"קשה לקבל שרופאים נוטשים ילדים"
מוקדם יותר היום כינס פרופ' רוטשטיין מסיבת עיתונאים - יחד עם צוות הרופאים החדש שמינה למחלקה, ממנה התפטרו במחאה שורה של רופאים בכירים. רוטשטיין זימן את צוותי התקשורת לאחר ההקלטות הדרמטיות שנחשפו בחדשות 2 מהפגישה הטעונה בינו לבין האחיות, שהתריעו על משבר.
את מסיבת העיתונאים פתח בבדיחה: "אני רגיל להיות מוקלט, יש לי ניסיון בזה". בהתייחסות לשיחה שהוקלטה אמר: "אם אחזור לפגישה כזו שוב בהקלטה סמויה עוד שבוע, לא יישמעו אותן תלונות. יש בי כעס טבעי על הדרך בה זה נעשה - הקליטו אותי אבל לא פרסמו את הדברים שאמרתי. אני שלם עם הדברים שאמרתי, אנחנו שקופים".
"תנו לנו לעבוד, אנחנו עושים את העבודה הכי טוב שאנחנו יכולים", הוסיף מנהל בית החולים - שדחה את הטענות להעדפת תיירות מרפא. "נזרקו סכומים אסטרונומיים, אבל זה לא נכון".